**Oznámenie o výsledku vybavenia petície**

**Vybavovateľ petície:** Obec Drahovce

**Názov petície:** **Výzva Biskupskému úradu v Nitre a Obecnému zastupiteľstvu v Drahovciach na neschválenie zámeru Veterný park Drahovce**

**Text petície:** „My, dolu podpísaní občania, vrátane súčasného starostu obce Drahovce p. Miroslava Ledeckého ako aj bývalých starostov obce Drahovce Ing. Juraja Kleina, p. Emila Hubináka a Jána Doktora, žiadame Biskupský úrad v Nitra ako vlastníka pozemkov a poslancov obecného zastupiteľstva obce Drahovce o vyslovenie nesúhlasu s výstavbou veterného parku v katastri obce Drahovce.“

**Počet osôb podporujúcich petíciu:** 1832

**Dátum doručenia:** 22.03.2023

**Dátum vybavenia:** 09.05.2023

**Spôsob vybavenia:** V zmysle §5 ods. 6 zákona č. č. 85/1990 Zb. o petičnom práve v znení neskorších predpisov (ďalej len „zákon o petičnom práve“)

**Zdôvodnenie vybavenia:**

V zmysle § 3 ods.3 zákona o petičnom práve: „*V petícii sa určí osoba na zastupovanie v styku s orgánom verejnej moci, ktorá dovŕšila 18 rokov veku (ďalej len "zástupca"). Ak je vytvorený petičný výbor, určujú zástupcu členovia petičného výboru.“*

V zmysle § 5 ods. 5 zákona o petičnom práve: „*Príslušný orgán verejnej moci je povinný prešetriť a vybaviť petíciu tak, aby zistil skutočný stav veci, jeho súlad alebo rozpor s právnymi predpismi a verejným alebo iným spoločným záujmom. Výsledok vybavenia petície písomne oznámi do 30 pracovných dní od doručenia petície alebo od odstránenia jej nedostatkov podľa odseku 4 zástupcovi. Vo zvlášť zložitých prípadoch, príslušný orgán verejnej moci písomne oznámi zástupcovi, že petícia sa vybaví v lehote najneskôr do 60 pracovných dní. Ak tento zákon neustanovuje inak, pri prešetrení petície sa primerane postupuje podľa osobitného predpisu.“*

V zmysle §5 ods. 6 zákona o petičnom práve: „*Ak z obsahu petície vyplýva, že petíciu nemožno vybaviť podľa odseku 5, orgán verejnej moci príslušný na vybavenie petície obsahujúcej žiadosť alebo návrh posúdi jej obsah a zašle písomnú odpoveď spolu s odôvodnením zástupcovi v lehote podľa odseku 5. Za písomné oznámenie výsledku vybavenia petície podľa odseku 5 alebo odseku 6 sa považuje aj elektronické doručenie elektronického úradného dokumentu alebo oznámenie výsledku prostredníctvom petičného systému použitého na podporenie petície.“*

V zmysle § 5d ods. 3 zákona o petičnom práve: „*Ak je petícia podľa odseku 2 určená obecnému zastupiteľstvu alebo zastupiteľstvu samosprávneho kraja, je zastupiteľstvo povinné petíciu prerokovať na svojom zasadnutí a umožniť vystúpiť počas prerokovania petície zástupcovi a členom petičného výboru.“*

V nadväznosti na vyššie citované ustanovenie zákona o petičnom práve Obec Drahovce (ďalej aj ako vybavovateľ petície) zvolala na deň 27.03.2023 zasadnutie obecného zastupiteľstva, na ktorom bol v bodoch 5., 6. a 7. programu obsah petície/petícia prerokovaná, pričom bolo umožnené v priebehu prerokovania petície vystúpiť osobe určenej v petícii na zastupovanie v styku s orgánom verejnej moci a členom petičného výboru k otázke zámeru „Veterný park Drahovce“ (ďalej aj ako Veterný park).

Za petičný výbor jeho člen p. Michal Nádaský v rozsiahlom vystúpení poukázal na negatíva zámeru Slovenského plynárenského priemyslu a.s. so sídlom Mlynské Nivy 44/a, 825 11 Bratislava, IČO: 35 815 256 (ďalej aj ako Investor) vybudovať Veterný park na pozemkoch vo vlastníctve Rímskokatolíckej cirkvi, Biskupstva Nitra, pričom predmetný zámer sa dotýka nielen obyvateľov obce Drahovce, ale aj okolitých obcí a to Veľké Kostoľany, Dubovany, Veselé, Rakovice a Borovce.

Menovaný člen petičného výboru v rámci jeho prednesu uviedol niektoré konkrétne hodnoty výpočtov, meraní a zistení a v závere jeho vystúpenia apeloval na poslancov obecného zastupiteľstva, aby okrem dopadov realizovaného zámeru pri jeho posudzovaní brali ohľad aj na spôsob prípadnej likvidácie predmetnej stavby po ukončení jej činnosti.

Po skončení prednesu p. Michala Nádaského vystúpil ďalší člen petičného výboru, p. Stanislava Nádaská, ktorá vyjadrila svoj nesúhlas s realizáciou zámeru Veterný park a v celom rozsahu sa pripojila k obsahu prednesu p. Michala Nádaského.

Následne vystúpila Ing. Jana Michálková určená v petícii ako osoba na zastupovanie v styku s orgánom verejnej moci (ďalej len zástupca), ktorá rovnako poukázala na negatíva prevádzky zámeru Veterný park po jeho prípadnom dobudovaní (hluk, zníženie zrážkovej činnosti, vysušovanie pôdy, negatívne dopady na klímu). V rámci jej prednesu vyzvala poslancov obecného zastupiteľstva, aby zvážili negatívne dopady prípadnej realizácie zámeru Veterný park, nakoľko v prípade súhlasného stanoviska ako vysvetlia, že mali šancu výstavbu zastaviť a neurobili tak.

Obecné zastupiteľstvo obce Drahovce po ukončení prednesov zástupcu a členov petičného výboru prijalo uznesenia č. 43/2023 a 44/2023, ktorými zobralo na vedomie:

A: obsah petície s názvom „Výzva Biskupskému úradu v Nitre a Obecnému zastupiteľstvu v Drahovciach na neschválenie zámeru Veterný park Drahovce“ doručenej obci Drahovce dňa 22.03.2023 spolu s informáciami od zástupcu pre petíciu a členov petičného výboru: Ing. Jana Michálková, Riadok 28/396, 922 41 Drahovce, p. Michal Nádaský, Dubovany 100, 922 08 Dubovany v súlade so znením § 5d ods. 3 zákona č. 85/1990 Zb. o petičnom práve v znení neskorších predpisov,

B: zámer spoločnosti Slovenský plynárenský priemysel a.s., so sídlom Mlynské nivy 44/a, 825 11 3/7 Bratislava zo dňa 20.02.2023 na realizáciu veterného parku s názvom „Veterný park Drahovce“, ktorý má slúžiť na výrobu elektrickej energie a jej vyvodenie do verejnej elektrizačnej sústavy, pričom s prihliadnutím ku skutočnosti, že predmetný zámer bol obci Drahovce doručený dňa 07.03.2023, teda pre zaujatie kladného resp. záporného stanoviska k zámeru nemali poslanci obecného zastupiteľstva dostatočný časový priestor na získanie relevantných informácií a tiež s prihliadnutím ku skutočnosti, že obci Drahovce bola v súvislosti so zámerom doručená dňa 22.03.2023 petícia občanov s názvom „Výzva Biskupskému úradu v Nitre a Obecnému zastupiteľstvu v Drahovciach na neschválenie zámeru Veterný park Drahovce“ a túto petíciu je obec Drahovce povinná vybaviť v zákonnej lehote podľa § 5 ods. 5 zákona č. 85/1990 Zb. o petičnom práve v znení neskorších predpisov a tiež s prihliadnutím ku skutočnosti, že obci Drahovce boli až do konania tohto obecného zastupiteľstva doručované pripomienky občanov k vyššie označenému zámeru, obecné zastupiteľstvo obce Drahovce žiada o doplnenie zámeru a vypracovanie svetlotechnickej štúdie, akustickej štúdie, ornitologického prieskumu a vypracovanie najmä štúdie hodnotenia možných vplyvov stroboskopického efektu na faktor pohody obyvateľstva a hydrogeologického prieskumu so zameraním na kvalitu spodnej vody a lokálnu klímu.

V nadväznosti na uvedené, Obec Drahovce konštatuje, že realizácia ohláseného zámeru Veterný park investora Slovenský plynárenský priemysel a.s. so sídlom Mlynské Nivy 44/a, 825 11 Bratislava, IČO: 35 815 256 závisí:

1. od súhlasu vlastníka dotknutých pozemkov, ktorým je Rímskokatolícka cirkev, Biskupstvo Nitra
2. od kladného výsledku posúdenia vplyvov zámeru Veterný park na životné prostredie (EIA) podľa zákona č. 24/2006 Z.z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov  v spojení s Vyhláškou MŽP SR č. 113/2006 Z.z.
3. od kladného vybavenia žiadosti Investora zámeru Veterný park o zmenu Územného plánu Obce Drahovce
4. od kladných stanovísk dotknutých orgánov a organizácií k žiadosti Investora o vydanie rozhodnutia o umiestnení stavby a stavebného povolenia na realizáciu zámeru Veterný park,

preto v tomto štádiu procesu realizácie zámeru Veterný park investora Slovenský plynárenský priemysel a.s. so sídlom Mlynské Nivy 44/a, 825 11 Bratislava, IČO: 35 815 256 **petícii s názvom *„Výzva Biskupskému úradu v Nitre a Obecnému zastupiteľstvu v Drahovciach na neschválenie zámeru Veterný park Drahovce“* zo dňa 22.03.2023 Obec Drahovce**

**n e v y h o v u j e.**

**Obec Drahovce považuje petíciu v súlade s § 5 ods. 6 zákona č. 85/1990 Z.z. o petičnom práve v znení neskorších predpisov za vybavenú.**

V Drahovciach, dňa 09.05.2023 ....................................

Miroslav Ledecký

starosta obce Drahovce